འགའ་ཞིག་གིས་སྟག་གཟིག་དང༌།རྟག་གཟིགས་འོལ་མོ་ལུང་རིང་གཉིས་གཅིག་ཏུ་བཟུང་བར་མི་རིགས་ཏེ།ལུང་གིས་གནོད་པའི་ཕྱིར།དེར་ཐལ།མ་རྒྱུད་སངས་རྒྱས་རྒྱུད་གསུམ་གཉིད་ཀྱི་ལམ་འཁྱེརལས།ཞང་ཞུང་གི་ཡུལ་དང༌།སྟག་གཟིག་གི་ཡུལ་དང༌།འོལ་མོ་ལུང་རིང་རྣམས་སུ་ཡང་བལྟ་བར་བྱའོ།།ཞེས་དང༌།རྩ་རྒྱུད་ཉི་ཟེརལས།དེ་ནས་སྟོན་པ་སྟག་གཟིག་ཡུལ་དུ་བྱོན།།སྟག་གཟིག་སྐད་ཀྱང་བོན་ལ་བསྒྱུར།།ཞེས་དང༌།དེ་ནས་སྟོན་པ་འོལ་མོའི་གླིང་ལ་གཤེགས།ཁམས་གསུམ་སེམས་ཅན་ཁ་ལོ་བོན་ལ་བསྒྱུར།།ཞེས་པའི་ལུང་གཉིས་ཀྱིས་ཡུལ་དེ་གཉིས་སོ་སོར་བསྟན་པ་དང༌།སྟག་གཟིག་ཅེས་པའི་ཡུལ་འདི་ཡང་སྔོན་དུས་བོན་བསྟན་རྒྱ་ཆེར་དར་ཡུལ་ཙམ་དུ་མ་ཟད།ཞང་ཞུང་བོད་དང་ལི་བལ་སོགས་ཀྱི་བོན་བསྟན་རྣམས་ཀྱང་དེ་ནས་རིམ་བཞིན་ཁྱབ་ཁོངས་སུ་བྱུང་ཐུབ་པ་ཞིག་ཡིན།